google/wiki40b huggingface dataset:
Bahtijor Rasulov

Elulugu

Bahtijor Rasulov on tadžikk.
Lõpetas 1972 Dušanbe Pedagoogilise Instituudi; bioloogiakandidaat (1983, Dušanbe Taimefüsioloogia ja Geneetika Instituut), väitekiri "Кинетика фотосинтеза и фотодыхания в онтогенезе у хлоптчатника", bioloogiadoktor (1994 Tadžiki Teaduste Akadeemia), väitekiri "Регуляция фотосинтетичского газообмена в интактных листях хлоптчатика". Oli 1972–74 füüsikaõpetaja Dušanbes, 1974–76 Tadžiki Teaduste Akadeemia Füüsika ja Tehnika Instituudi vanemtehnik, 1976–83 teadur, 1983–87 vanemteadur, 1987–92 Tadžiki Teaduste Akadeemia Taimefüsioloogia ja Geneetika Instituudi projektijuht, 1992–96 puuvilla geneetika ja füsioloogia labori juhataja, 1996–1999 TÜ molekulaar- ja rakubioloogia instituudi vanemteadur, aastast 2006 teadur. Tadžiki Vabariigi teaduspreemia (1982)

Teadustöö

Uurimisvaldkond: taimede fotosünteesi piiravad ja reguleerivad tegurid, fotosünteesi uurimise aparatuuri konstrueerimine ja ehitamine.
Anarchy in the U.K.

"Anarchy in the U.K." on punkansambli Sex Pistols esimene singel, mis anti välja 26. novembril 1976, ja ilmus ansambli ainukesel stuudioalbumil "Never Mind the Bollocks Here's the Sex Pistols". Lugu jõudis Suurbritannia edetabelis 38. kohale.
Ajakirja Rolling Stone 2004. aastal koostatud 500 kõigi aegade parima laulu edetabelis jõudis lugu 53. kohale.
Liigkasuvõtmine

Liigkasuvõtmine (vananenud termin: liiakasuvõtmine) on ebamõistlike või kõrgete intresside nõudmine raha kasutamise eest laenu andmisel. Sõna algne tähendus oli raha laenamise eest üldse tasu nõudmine.
Liigkasuvõtmine on mitmetes riikides väärteona karistatav, Saksamaal on liigkasuvõtmine kriminaalkorras karistatav rahatrahvi või vabadusekaotusega.
Venemaa Keisririigis oli seaduse poolt ära keelatud laenu eest enam kui 1% kuus võtta. Kes enam võttis, langes liiakasu võtmise eest vastutuse alla.

Liigkasuvõtmisest Eestis

Enne Nõukogude okupatsiooni kehtis Eestis 1932. aastal välja antud kokkuleppeprotsentide määra seadus, mis käsitles ka liigkasuvõtmise temaatikat.
Võrevere mõis

Võrevere mõis (18. sajandi kaartidel Werrefer) oli Imavere mõisa kõrvalmõis Pilistvere kihelkonnas Viljandimaal. Tänapäeval jääb mõisale kuulunud ala Järva maakonda Järva valda.

Mõisakompleks

Mõisa peahoone on hävinud. Mõisa kõrvalhoonetest olid säilinud vaid vundamendid ja talli maa- ja paekivist hoone vare. Park puudus, olid üksikud põlispuud.
The Tuberkuloited

Telesaated

Ansambel osales saates "Eesti muusika karikas", kus nad poolfinaalis ansambel Meie Mehele kaotasid. Teisel katsel kukuti välja esimeses voorus J.M.K.E. vastasena.
Ansambel on korduvalt esinenud Eesti Televisiooni muusikasarjas "7 vaprat".

Lisainfo

Bänd sai nime menuka punkbändi The Exploited järgi, mis kuulus tollaste liikmete lemmikute hulka.
Veltsi Lasteaed-Algkool

Veltsi lasteaia eellugu

1. juulil 1969 avati Rakvere rajoonis Veltsi külas Kullaaru sovhoosi lasteaed. Selle idee algatajaks oli tolleaegse sovhoosi direktor Aadu Leidpalu. Maja esialgne projekt oli kaheksa kahetoalise korteriga elumaja. Ehitamise käigus muudeti projekti nii, et alumisele korrusele ehitati lasteaiaruumid ja teisele korrusele korterid. Majas oli ahjuküte ning sooja vee jaoks olid boilerid, kus vesi soojenes pliidi kütmisel.
Esimeseks juhatajaks sai Urve Sibola. Muusikaline kasvataja oli Ira Kotsnova ja kasvataja Urve Salla. Lasteaias töötas üks ööpäevane rühm, kus oli 15 last vanuses 3–7 aastat. Veltsis elavad lapsed käisid iga päev kodus, kuid Paatna ja Kullaaru küla lapsed toodi lasteaeda esmaspäeval sovhoosi autoga ja viidi koju reedel. Lapsi saatis sõidul lasteaiajuhataja või kasvataja.
1971. aastal hakkas lasteaia juhatajana tööle Urve Salla. Külarahva soovidele vastu tulles avati samal aastal sõimerühm. Kullaaru sovhoosi lasteaed sai uue nime – Kullaaru sovhoosi lastepäevakodu.
1983. aastal ehitati kogu maja ümber. Nii sai ruumi rohkem ning pidulike sündmuste jaoks ehitati majja ka saal.
1992. aastal sai maja jälle uue nime – Veltsi Lasteaed-Algkool. Majas alustas lasteaia kõrval tööd kool.

Algkooli asutamine ja arenemine

Märtsis 1992 tehti lasteaiajuhataja Urve Sallale ettepanek avada lasteaia vabades ruumides kool. 1. septembril 1992 avatigi Rakvere valla eestvõttel ja lastevanemate soovil Veltsi külas kool. Esimese õpetajana alustas tööd Margit Kaare. Sel pidulikul päeval kingiti majale Kullaaru majandi poolt ka uus silt – Veltsi Lasteaed-Algkool. Tolleaegne vallavanem Maie Rakso andis koolile üle tähtsad atribuudid – pitsati ja kirjastambi ning koolitunnis nii vajaliku asja nagu kell.
1992/1993. õppeaastat alustas Veltsi Lasteaed-Algkool ainult 1. klassiga, kus õppis vaid 6 õpilast. Kool oli sel õppeaastal õpilaste arvu poolest maakonna väikseim. Järgnenud aastatel kasvas kool kolmeklassiliseks. 1994/1995. õppeaastal avati koolis abiklass. 1999. aastast on Veltsi algkool neljaklassiline.
1996/1997. õppeaastal oli õpilaste arv kogu koolimaja suurim – 30. Viimastel aastatel on see kõikunud 15–22 õpilase vahel.
Pärast koolitunde oli lastel võimalus osaleda huvialaringides. Huviringe on ajast aega olnud rohkelt ja erinevaid – näitlemine, maalimine, käsitöö, klaveriõpetus, aeroobika, inglise keel, arvutiõpetus, tantsuring nii tüdrukutele kui ka poistele.
Aja jooksul on kool kasvanud parajalt suureks – mitte küll laste arvult, vaid vaimult, mida on märgata laste õppimistahtest, rahulolust ja säravatelt nägudelt. Suur töö kannab vilja tänu mitmekülgsetele õpetajatele.
SN1-reaktsioon

Orgaanilises keemias tähendab SN1-reaktsioon keemilise ühendi funktsionaalrühma asendumist mingi teise funktsionaalrühmaga, kusjuures see protsess toimub esimest järku nukleofiilse asendusena (unimolecular (1) nucleophilic (N) substitution (S)). Sellele reaktsioonile on iseloomulik karbokatioonse intermediaadi (vaheühendi) moodustumine esimeses kiirust limiteerivas staadiumis. 
Lühiealise suure reaktsioonivõimega karbokatioonse intermediaadi teke on tavaline tertsiaarsete alküülhaliidide reaktsioonil aluselistes tingimustes või tertsiaarsete alkoholide korral happelistes tingimustes. Nendes reaktsioonides realiseerub SN1 reaktsiooni mehhanism.
Primaarsete haliidide ja alkoholide korral esineb SN2 reaktsiooni mehhanism. Sekundaarsete korral olenevalt mitmetest faktoritest võib esineda kas SN1 või SN2 või mõlemad need mehhanismid.

SN1 stereokeemia

Kuna vaba orbitaaliga karbokatioon on planaarse ehitusega, siis võib nukleofiili liitumine sellele toimuda emba-kumba küljelt. Selle tagajärjel esialgne süsiniku (reaktsioonitsentri) konfiguratsioon kaob – tekib kahe võimaliku ühendi (erinevate konfiguratsioonidega stereoisomeerid) segu, s.t. enantiomeerse lähteühendi korral on tulemuseks asendusproduktide ratseemiline segu.

Kõrvalreaktsioonid

Valdavad konkureerivad reaktsioonid on SN2, E1, E2 ja karbokatiooni võimalikud isomerisatsioonid.
Raudoja (Soodla jõgi)

Kalevipoeg

Raudoja on mainitud rahvuseepose "Kalevipoeg" üheteistkümnendas loos (Tagaajajad, Raudoja nõianeitsi, Olevipoeg ja linnaehitus, Põrgupiigade saatus). Kalevipoeg tuli allilmast peale esimest võitlust Sarvikuga maa peale tagasi, kaasas kullakotid ja Põrgupiigad. Saanud lahti tagaajajatest, heitis vägimees murule puhkama, padjaks kivi pea all. Läbi une tundis Kalevipoeg, et vetevool kipub lämmatama. Ärgates märkas ta, et üks nõianeitsike, tuuletuuslari tütar, oli oja tekitanud. Kalevipoeg võttis padjaks olnud kivi ja viskas vesivärava ette, mis vangistas veevoolu (... Mustast kivi tagant mulgust, Siginevad vetesooned, Raudaoja sünnitajad, Kuhu Kalev kivi kiiluks, Visand vesiväravasse.....).
Dvina

Dvina ehk Põhja-Dvina (varem eesti keeles Põhja-Dvinaa; vene Северная Двина) on jõgi Euroopa-Venemaa põhjaosas.
Dvina algab Suhhona ja Jugi jõe ühinemisel Veliki Ustjugi linnas. Kuni Kotlase linnani, kus Dvinasse voolab paremalt veerohke Võtšegda jõgi, kannab ta nime Väike Põhja-Dvina. Edasi voolab jõgi loodesse. Viimane suurem lisajõgi on Pinega jõgi. Dvina suubub Valge mere Dvina lahte. Suudme lähedal on ta loodete mõju all ja hargneb (delta umbes 900 km²). Keskmine vooluhulk suudmes on 3490 m³/s.
Coriolisi efekti tõttu on jõe paremkallas, eriti alamjooksul, kõrge, vasak aga lauge.
Jõge kasutatakse nii laevaliikluseks kui ka palgiparvetuseks. Jõe suudme peaharude suur sügavus võimaldab ookeanilaevade sisenemist nendesse.
Jõe alamjooksul, suudmealal asub kaks olulist sadamalinna – Arhangelsk ja Severodvinsk. Enne Arhangelski-Moskva raudtee valmimist oli jõgi ainus ja olulisim ühendustee Arhangelskiga ning teiste selle piirkonna asulatega.
Jõe pikkus on 744 km.
Tiit Lilleorg

Tiit Lilleorg (sündinud 25. novembril 1941) on eesti näitleja.
1961–1963 õppis ta Tallinna Riikliku Konservatooriumi lavakunstikateedris.
Lilleorg on näitlejana olnud seotud põhiliselt Vanemuise teatriga ning mänginud paljudes eesti filmides. Oma seni viimase, 30. filmirolli tegi ta 2014. aastal koguperefilmis "Supilinna Salaselts".
Aastal 1994 asutas ta Ida Tantsukooli, mida juhib koos abikaasa Alla Lilleoruga.
Ruth Lias

Ruth Lias (sündinud 26. juulil 1926) on eesti füüsik ja tõlkija.
Ta lõpetas aastal 1951 Tartu Riikliku Ülikooli füüsikuna. Aastal 1954 kaitses füüsika-matemaatika kandidaadi väitekirja. Oli aastatel 1954–1981 Tartu Ülikooli õppejõud (oli aastast 1975 dotsent). Ta on teinud uurimusi gravitatsiooni kvantteooria ja väljamudelite alalt. Ta on koostanud õpikuid füüsikutele.
Peamiselt tõlgib ta eesti keelde hispaania keelest, kuid ta on tõlkinud ka eesti keelest hispaania keelde, näiteks Tõnu Õnnepalu "Piiririik".
Alexander von Glehn

Alexander von Glehn (10/22. august 1804 Tallinn – 1839) oli Mäeküla mõisnik.
Tema isa oli Tallinna kaupmees Peter von Glehn.
Ta õppis 1825–1829 Tartu Ülikoolis majandusteadust, korporatsioon Estonia liige.
Põllumees, 1833 omandas Mäeküla mõisa.
Silvi Ait

Silvi Ait (kodanikunimi aastatel 1976–1991 Silvi Pukk, aastast 1991 Silvi Aule; 9. veebruar 1954 Haapsalu – 7. märts 2006) oli eesti näitleja.
Ta lõpetas 1972. aastal Haapsalu 1. Keskkooli ja 1978. aastal Tallinna Riikliku Konservatooriumi lavakunstikateedri (8. lend).
Silvi Ait töötas aastatel 1978–1998 Vanemuise Teatris. Hiljem mängis Tartu Lasteteatris ning juhendas kooliteatrite truppe.
Kalevi malevkond

Kalevi malevkond on Kaitseliidu Tallinna maleva eksterritoriaalne malevkond.
Kalevi malevkonna pealik on Henry Reitelmann.

Ajalugu

1939. aasta lõpus kuulus Kalevi malevkonda koos orkestriga 416 liiget.
21. veebruaril 1994 taasasutati Kaitseliidu ülema käskkirjaga Tallinna maleva koosseisus Kalevi malevkond Vabadusvõitlejate Tallinna Ühenduse ja Soome Sõjaveteranide Eesti Ühenduse põhjal.
Keigo Higashino

Keigo Higashino (jaapani 東野 圭吾 Higashino Keigo, sündinud 4. veebruaril 1958) on Jaapani kirjanik.
Higashino sündis ja kasvas üles Ōsaka Ikuno linnaosas. Ta õppis Ōsaka prefektuuriülikoolis elektrotehnikat. Ülikooli ajal hakkas ta kriminaalromaane kirjutama. Pärast ülikooli lõpetamist asus ta 1981 tööle autoelektroonikat tootvas ettevõttes Denso. 1985. aastal pälvis ta Edogawa Rampo auhinna. Pärast seda kolis ta Tōkyōsse ning hakkas elukutseliseks kirjanikuks.
Higashinod auhinnati 2005. aastal ilmunud romaani "Andunud kahtlusalune" (Yōgisha X no Kenshin (容疑者Xの献身)) eest 2006. aastal Naoki auhinna ja Honkaku põnevikuauhinnaga.
Tema romaanide põhjal on tehtud telesarju ja filme.
Annasmuiža mõis (Veide kihelkond)

Savariņi mõis (saksa keeles Annenhof, läti keeles Annasmuiža) oli poolmõis Liivimaal Volmari kreisis Veide kihelkonnas. Mõisakompleks asub tänapäeval Burtnieki piirkonnas Valmiera vallas Annasmuiža külas.
Liputamine

Liputamine on seksuaalse erutuse ja/või rahulduse saamine oma suguelundite ootamatust ja soovimatust näitamisest võõrastele inimestele. Mõiste on kasutatusel eelkõige meeste ("liputajate") puhul.  
Liputaja taotleb oma ohvri ehmatust, see nüanss on talle väga tähtis. Seetõttu valitakse ohvriteks sageli lapsi, kelle puhul on ehmumise reaktsioon kindlam. Samuti on laps ohutum.
Liputajad armastavad parke, naiste- ja lastehaiglate akendealuseid, lasteväljakuid, mõned liputajad on ehmatanud inimesi ühistranspordis. 
Ekshibitsionismi on teadusajakirjas teadaolevalt esimest korda kirjeldatud 1877. aastal Prantsuse psühhiaater Charles Lasègue (1809–1883).
Viivi Eksta

Viivi Eksta (sündinud 19. veebruaril 1933 Ruusmäe vallas, Võrumaal) on eesti pedagoog ja psühholoog.
Viivi Eksta lõpetas 1952 Tallinna 2. Keskkooli (eksternina). 1956. aastal lõpetas Tallinna Pedagoogilise Instituudi keskkooli keemia-bioloogia õpetaja kutsega.

Teadustöö

Uurinud Eesti kooliõpilaste väärtushinnanguid, osalenud õpilasuuringutes. Kuulub Heino Liimetsa koolkonda. 
Avaldanud üle 600 artikli, sh intervjuud Eesti haridustegelastega.  
2008-2009 osales ta Tallinna haridusloo koostamisel.
The Shard

Arhitektuur

Renzo Piano, projekti arhitekt, kavandas Shardi kui Thamesi jõest kerkiva tornisarnase skulptuuri. Inspiratsiooniks olid objekti kõrval asuvad raudteed, 18. sajandi Veneetsia maalikunstniku Canaletto kujutatud Londoni tornid ja purjelaevade mastid. Hoone on ebakorrapärase püramiidi kujuline ja kaetud klaasiga. Välisviimistluseks on 11 000 klaaspaneeli, mille kogupindala on 56 000 ruutmeetrit, mis vastab peaaegu kaheksale Wembley staadionile.

Saavutused

Ülalt-alla konstruktsioon: esmakordselt kasutatud tehnika lubas esimesed 23 korrust ehitada enne, kui maa-alune osa oli täielikult valmis. See võimaldas kokku hoida 4 kuud ehitusaega. 
Materjalide uuenduslik kasutamine: torn on jagatud kolmeks eraldi struktuuriks. Teraskonstruktsioon esimesed 40 korrust, pingbetoonist raam kuni 72. korruseni ja seejärel terasraam 95. korruseni.
Betooni kasutamine hoone keskel aitab minimeerida külgsuunalist kõikumist ja selline lahendus kõrvaldas ka vajaduse reguleeritava amortisaatori järele, vabastades seega ühe lisakorruse.
Tõde ja õigus V

"Tõde ja õigus V" on Eesti kirjandusklassiku A. H. Tammsaare romaanisarja "Tõde ja õigus" viies ehk viimane osa, mis ilmus 1933. aastal.  1934. aastal kaitses Soomes Veli Ilmari Mikkonen oma magistritöö "Indrek Paas. A. H.Tammsaare "Tõe ja õiguse" romaani tegelane", milles ta käsitles kõiki romaanisarja osasid. 
Enne V osa kirjutamist külastas Tammsaare 1933. aasta suvel oma kodukohta, kus ta polnud käinud juba kolmkümmend aastat. Tuttavatel radadel käies püüdis ta elustada mälestusi ning saada inspiratsiooni. Romaani kirjutas ta valmis vaid kahe kuuga.
Romaanisarja viimane köide ühendab kõiki köiteid ning esimene ja viimane köide asetuvad kohakuti. Nimelt jõuab tegevus tagasi Vargamäele ja laseb endas peegelduda esimesel köitel. Romaan algab sellega, kuidas Indrek tuleb tagasi isatallu, et jõuda endas ja teistes selgusele. Indrek räägib isale majanduslikest ja kõlbelistest kuritegudest linna, nagu neid kirjeldati "Tõe ja õiguse" IV osas.  Tegevustikku saadavad pidevad võrdlused aastatetaguse Vargamäega ja esimese köite aeg on tõstetud mütoloogilise aja seisundisse, tol ajal toimunu tundub püha. Vanal Andresel aga pole enam uues maailmas kohta ja ta on justkui elav mälestus.  Andres on oma mässu üle järele mõelnud. Ta on leidnud vabaduseprobleemile seletuse, mis küll ei lahenda inimese elu absurdi, kuid aitab seda siiski mõtestada.  Selles teoses saavad mälestused olulisemaks kui olevik, mälestustega haakub ka nende hiljaks jäämine. Näiteks tunneb Indrek, et ta on jõudnud igale poole liiga hilja, siis kui paremad ajad on juba möödas. Minevikku, mis olevikuna ei tundunud tegelastele üldsegi nii tore, nähakse tagasivaadates õnneliku ajana. 
Viiendas köite seitsmendas peatükis on sõnastatud üks Tammsaare rahvusfilosoofilise positiivse programmi üks tähtsamaid juhtmõtteid: "...õige isamaa-armastus on see, kui soode ja rabade asemele tekivad laaned, niidud ja nurmed." Viiendas osas teostataksegi seda ideed. Võetakse kokku ka pentaloogias käsitletud ideeliinid ja otsustatakse, et armastus ja õnn on saavutatavad vaid töö ja vaevaga.  Valesti elavad inimesed peavad enda päästmiseks kasutama tervet mõistust ja olukorrast on võimalik välja rabeleda vaid alistudes, leppides ja tööd tehes. Samuti ilmneb teoses Antaiose müüt, mille järgi saab inimene maale toetudes uut jõudu. 
Lugu suundub samasse kohta, kust ta alguse sai. Kui kord astusid Krõõt ja Andres väljamäest üles, siis nüüd sammuvad Indrek ja Tiina viimast korda sealt alla. Taas on tegemist üles-alla, tõusmise-laskumise ja saabumise-lahkumise vastanditega.  Tiinal on kaasas ka Krõõda rätik, mis on kui mateeriasse valatud mälestuskild. 
1934. aastal sai Tammsaare "Tõe ja õiguse" IV ja V osa eest presidendi kirjandusliku auhinna. 
Teos on tõlgitud soome (1935 ja 2013), saksa (1941 ja 1989), prantsuse, vene, tšehhi ja läti keelde.
Õigeusu vennastekogu

Õigeusu vennastekogu (vene keeles Православное братство, saksa keeles Orthodoxe Brüdergemeinde) oli Venemaa keisririigis tegutsenud vabatahtlik usuühing (vennastekogu), mis tegeles usulise hariduse valdkonnaga ja heategevusega.
Vennastekogude loomise peapõhjus oli vastutegevus vanausuliste suunal ja vanausuliste seas misjonitöö tegemine. Vennastekogud tegutsesid Pühima Valitseva Sinodi loaga ja nende üle pidasid järelevalvet piiskopid.
Vennastekogu liikmeks sai igaüks (olenamata elukohast ja usust), kes neid materiaalselt toetas.
1867. aastal asutati Riias Peetri-Pauli õigeusu vennastekogu. 1870. aastal asutati Eesti-Vene Püha Nikolai vennastekogu. 1882. aastal asutati Baltimaade õigeusu vennastekogu, sellel olid osakonnad ka Eestis.
Jochbergi vald (Tirool)

Majandus

Jochbergis oli varem vasekaevandus, kuni see 1625. aastal tasuvuse puudumise tõttu lõpetati. Tänapäeval on Jochberg osa Kitzbüheli suusakeskusest, ühendades Kitzbüheli suusapiirkonna nõlvadega Thurni kurust läänes.
Valipe mõis

Valipe mõis (ka Vallipää mõis) oli keskaegne mõis Hiiumaal Valipes.
Valipe mõisahoone rajati tõenäoliselt 15. sajandi alguses ja see täitis ka kaitsefunktsiooni, olles seega üks väheseid Hiiumaa teadaolevaid keskaegseid kaitserajatisi. 16. sajandi alguses on seda ka kirjalikes allikates mainitud kindlustatud kohana. Siiski olid selle müürid tunduvalt õhemad kui vasallilinnustel, olles vaid 1–1,5 meetri paksused. Seetõttu pole seda linnuste hulka otseselt arvatud. Valipe mõisahoonet uuriti arheoloogilistel kaevamistel aastatel 1974–1975. Selle tulemusel selgus, et hoone oli kasutusel 15.–18. sajandini.
On oletatud, et Valipe mõisahoone kohal võis varem asuda muinaslinnus, kuid see pole leidnud kinnitust.
Napoli bioloogiajaam

Napoli bioloogiajaam (Stazione Zoologica) on bioloogiajaam Itaalias Napolis.
See on maailma vanimaid ja tuntumaid bioloogiajaamu. Selle asutas bioloog Anton Dohrn 1872. aastal ja see kujunes kiiresti rahvusvaheliseks teaduskeskuseks, eelkõige merebioloogia vallas.
Napoli bioloogiajaamas käis juba esimestel aastakümnetel töötamas palju nimekaid biolooge, nende seas Jakob von Uexküll, August Weismann, Hans Driesch, Jacques Loeb, Theodor Boveri, Otto Warburg, Thomas Morgan jpt. Samuti näiteks Fridtjof Nansen. Tartus õppinud zooloog Nikolaus Kleinenberg oli Anton Dohrni esimene assistent.
Unts

Unts (ladina uncia; rahvusvaheline tähis oz, lühend itaaliakeelsest sõnast onza; apteekrisümbol ℥) on SI-süsteemi väline massi mõõtühik. Kõige levinum on avoirdupois unts, mis vastab 28,3495231 grammile.
16 untsi moodustab 1 naela.
Untsi kasutatakse mõõtühikuna igapäevaselt Ameerika Ühendriikides ja Kanadas.
Seda kasutatakse näiteks kulla kaalu mõõtmisel.
Mikiel Anton Vassalli

Mikiel Anton Vassalli (5. märts 1764 Żebbuġis Maltal – 12. jaanuar 1829) oli Malta rahvusliku ärkamise suurkuju, kirjanik ja lingvist, kes avaldas tähtsaid maltakeelseid raamatuid, sealhulgas malta-itaalia sõnaraamatu, malta keele grammatika, maltakeelsed evangeeliumid ning elu lõpul ka raamatu Malta vanasõnadest.
Tema raamatutel oli suur ühiskondlik ja poliitiline tähendus. Selle ajani oli kogu kultuuriline ja intellektuaalne tegevus Maltal toimunud võõrkeeltes. Nii polnud Vassalli eesmärk mitte üksnes uurida malta keelt, vaid aidata kaasa Malta rahva arengule ja haridusele, mida ta pidas võimalikuks vaid emakeeles. Poliitiliste veendumuste tõttu pagendati ta Maltalt korduvalt, kuna Vassalli rahvuslik tegevus oli vastuolus nii Malta ordu kui ka 1800. aastast Maltat valitsenud Briti võimuga.

Elulugu

Mikiel Anton Vassalli sündis talupoja perekonnas ning jäi kaheaastaselt isata. 1785. aastal hakkas ta 21-aastaselt õppima ida keeli Roomas La Sapienza ülikoolis.
Hiljem sai temast Malta Ülikooli esimene malta keele professor. Olles teist korda pagenduses Prantsusmaal, abiellus ta 1813 Catherine Formosa de Freamaux'ga.
Vassalli suri 1829. Kuna katoliku kirik keeldus teda matmast, maeti Vassalli protestandi kalmistule, mida kasutasid peamiselt britid.
We Are the World

"We Are the World" on laul, heategevuslik muusikaprojekt ja singel, mille algselt salvestas 1985. aastal paljudest tuntud esinejatest koosnev ansambel "United Support of Artists (USA) for Africa". Selle on kirjutanud Michael Jackson ja Lionel Richie ning produtseerinud Quincy Jones ja Michael Omartian albumile We Are the World.  
Laul ilmus albumist "We Are the World" esimese singlina 7. märtsil 1985. See saavutas ülemaailmse kommertsliku edu kogu maailma edetabelites ja sellest sai kõige kiiremini müüdud Ameerika pop-singel. Laul pälvis esimest korda USA heliplaaditööstuse ajaloos neli plaatina-plaadi sertifikaati ning hulgaliselt auhindu, sealhulgas kolm Grammy auhinda.

Tagamaad

Laulu "We Are the World" salvestamine oli osa ulatuslikumast heategevuslikust projektist Aafrika näljahädaliste abistamiseks nimega "USA For Africa". Selle hulka kuulus ka 1986. aastal moodustatud inimkett, mis ühendas USA lääne- ja idaranniku ning mida kajastas Michael Jacksoni video ja laul "Cry".

Mõju

Laul "We Are the World" aitas kaasa paljudele heategevuslikele projektidele Aafrika ja teiste vaesuse all kannatavate piirkondade abistamiseks. Sarnane oli näiteks Kanada muusikute samal ajal salvestatud laul "Tears Are Not Enough", Bob Geldofi ja Midge Ure'i 1984. aastal kirjutatud laul "Do They Know It's Christmas?" Etioopia näljahädaliste abistamiseks jpm. 
Sellest laulust on inspireeritud ka Eesti helilooja Alo Mattiiseni isamaaline laul 1987. aastast "Ei ole üksi ükski maa".
Gripenbergi skandaal

Gripenbergi skandaaliks nimetatakse 1919. aasta novembris Tartus Vanemuise teatris puhkenud märulit. 
Soome-rootsi tantsukunstnikud Maggie Gripenberg ja Onni Gabriel esinesid Vanemuises 3. ja 5. novembril. Etendusel vilistasid pallaslased, mõned siurulased ja  Odamehe kirjastusega seotud isikud tantsukunstnikud välja. Esinejate vaimustatud pooldajad hakkasid omakorda segajaid peksma.
Bayesi teoreem

Kasutus

Tänapäeval kasutatakse Bayesi teoreemi nii meditsiinis kui masinõppe tehnikates, näiteks rämpskirjade tuvastamiseks. Kui filtrile on seadistatud rämpskirjade tingimused, kasutab filter rämpsu leidmiseks kindlate sõnade esinemist e-kirjades.
Bayesi järeldamine on esitatud teadusliku meetodi mudelina, milles toimub algsete uskumuste ajakohastamine hüpoteeside suhtelise usutavuse testimise teel.

Bayes teoreemi tõlgendused

Bayesi teoreemist on olemas erinevaid tõlgendusi, näiteks Bayesi tõlgendus, milles tõenäosus mõõdab usu taset, kuid kuna uskumused on alati subjektiivsed, siis on ka Bayesi tõenäoususteooria tingimuslik. Teiseks on olemas sageduslik tõlgendus, milles tõenäosus mõõdab paljude samadel tingimustel tehtud katsete tulemusi.